สมานฉันท์ล่องใต้นัดคุยภาคประชาชน
ศูนย์ข่าวภาคใต้- 21เม.ย.48รายงานข่าวจากคณะกรรมการอิสระเพื่อความสมานฉันท์แห่ง ชาติแจ้งว่า กำหนดการประชุมคณะกรรมการฯ ครั้งที่ 2/2548 ระหว่างวันที่ 22 - 24 เมษายน 2548 ที่จังหวัดปัตตานี จะเริ่มต้นด้วยการรับฟังความเห็นจากภาคประชาชนในพื้นที่ ซึ่งจะเริ่มเวลา 15.00 - 17.00 น. วันที่ 22 เมษายน 2548 ที่โรงแรมซี.เอส.ปัตตานี โดยเชิญตัวแทนภาคประชาสังคมใน 3 จังหวัดชายแดนภาคใต้ จังหวัดละ 12 คน มานำเสนอ และร่วมแลกเปลี่ยนความคิดเห็นในประเด็นต่างๆ อาทิ การเยียวยา การศึกษา สวัสดิภาพ ความปลอดภัย ปัญหาปากท้องและเศรษฐกิจ การร่วมด้วยช่วยกัน(ปาก๊ะ) การสื่อสารกับสังคม เป็นต้น จากนั้น เวลา 17.00 - 18.00 น. จะแบ่งกลุ่มย่อยอย่างไม่เป็นทางการ 4 - 5 กลุ่ม เพื่อนำเสนอข้อมูลในเชิงลึก ต่อคณะกรรมการอิสระเพื่อความสมานฉันท์แห่งชาติ จากนั้น เวลา 20.30 - 21.30 น. กองอำนวยการเสริมสร้างสันติสุขจังหวัดชายแดนภาคใต้ บรรยายสรุปและตอบข้อซักถาม ต่อคณะกรรมการฯ ส่วนวันที่ 23 เมษายน 2548 คณะกรรมการอิสระเพื่อความสมานฉันท์แห่งชาติ จะใช้เวลาส่วนใหญ่ลงพื้นที่ เริ่มตั้งแต่เวลา 09.00 น. พบประชาชนที่มหาวิทยาลัยสงขลานครินทร์ วิทยาเขตปัตตานี จากนั้น จะไปเยี่ยมหน่วยทหาร ตำรวจ ที่อำเภอโคกโพธิ์ จังหวัดปัตตานี แล้วไปเยี่ยมพ่อแม่และญาติผู้ได้รับความเสียหายจากเหตุการณ์ก่อความไม่สงบที่วัดแม่ลาน อำเภอแม่ลาน จังหวัดปัตตานี สำหรับวันที่ 24 เมษายน 2548 จะเป็นการประชุมคณะกรรมการอิสระเพื่อความสมานฉันท์แห่งชาติครั้งที่ 2/2548 ที่มหาวิทยาลัยสงขลานครินทร์ วิทยาเขตปัตตานี ตั้งแต่เวลา 09.00 น. ต่อเนื่องไปจนถึงเวลา 14.30 น. จากนั้น จะเปิดแถลงข่าว สำหรับตัวแทนภาคประชาชน จังหวัดละ 12 คน ที่จะเข้าไปให้ข้อมูลต่อคณะกรรมการอิสระเพื่อความสมานฉันท์แห่งชาติ ในช่วงบ่ายวันที่ 22 เมษายน 2548 นั้น ทางคณะกรรมการฯ ในส่วนของพื้นที่ได้แบ่งกันไปเชิญบุคคลที่เห็นว่า สามารถให้ข้อมูลได้ ดังนี้ จังหวัดนราธิวาส กรรมการฯ ที่ได้รับมอบหมายให้เป็นผู้พิจารณาและเชิญตัวบุคคล คือ นายอับดุลเร๊าะห์มาน อับดุลสอมัด ประธานคณะกรรมการอิสลามประจำจังหวัดนราธิวาสส่วนจังหวัดปัตตานี กรรมการฯ ที่ได้รับมอบหมายให้พิจารณาและเชิญตัวบุคคล คือ นายวรวิทย์ บารู ประธานเครือข่ายองค์กรมุสลิมจังหวัดชายแดนภาคใต้เพื่อสันติสุข สำหรับจังหวัดยะลา กรรมการฯ ที่ได้รับมอบหมายให้พิจารณาและเชิญตัวบุคคลมี 3 คน คือ นายประสิทธิ์ เมฆสุวรรณ เลขาธิการสหพันธ์ครูในจังหวัดชายแดนภาคใต้ ได้รับมอบหมายให้เชิญตัวแทนภาคประชาสังคมฝ่ายครูในจังหวัดยะลา 3 คน นายแพทย์อนันต์ชัย ไทยประทาน ที่ปรึกษาสมาคมยุวมุสลิมแห่งประเทศไทย ได้รับมอบหมายให้เชิญตัวแทนองค์กรพัฒนาเอกชนในจังหวัดยะลาอีก 3 คน และนายอับดุลรอแม เจ๊ะแซ ประธานคณกรรมการอิสลามประจำจังหวัดยะลา ได้รับมอบหมายให้เชิญตัวแทนฝ่ายผู้นำศาสนา และโต๊ะครูเข้าร่วมประชุมอีก 6 คน นายบวรศักดิ์ อุวรรณโณ เลขานุการคณะกรรมการอิสระเพื่อความสมานฉันท์แห่งชาติ กล่าวปาฐกถาพิเศษเรื่อง ความขัดแย้งและทางออกสำหรับสังคมไทย วิงวอนให้ประชาชนชาวไทยยุติการให้ความสำคัญกับเชื้อชาติ เพราะความไม่สงบในพื้นที่ 3 จังหวัดชายแดนภาคใต้ นอกจากจะเกิดจากความขัดแย้งเชิงวัฒนธรรมแล้ว ยังมาจากทัศนคติและค่านิยมเรื่องเชื้อชาติด้วย หากยังไม่สามารถรื้อระบบคิดการให้ความสำคัญกับเชื้อชาติออกไปจากทัศนคติและค่านิยมของคนไทย การแก้ไขปัญหา 3 จังหวัดชายแดนภาคใต้เป็นไปได้ยาก นายบวรศักดิ์ กล่าวด้วยว่า ศาสนาอิสลามมีวิถีปฏิบัติที่ละเอียดอ่อน คนไทยส่วนใหญ่ยังขาดความเข้าใจ ซึ่งจะนำไปสู่ความขัดแย้งรุนแรงได้ง่าย ตนเชื่อมั่นว่าการทำงานของคณะกรรมการอิสระเพื่อความสมานฉันท์แห่งชาติ จะทำให้ความขัดแย้งและความรุนแรงใน 3 จังหวัดชายแดนภาคใต้ได้รับการแก้ไขให้ดีขึ้น 
ศูนย์ข่าวภาคใต้- 21เม.ย.48 รายงานข่าวจากคณะกรรมการอิสระเพื่อความสมานฉันท์แห่ง ชาติแจ้งว่า กำหนดการประชุมคณะกรรมการฯ ครั้งที่ 2/2548 ระหว่างวันที่ 22 - 24 เมษายน 2548 ที่จังหวัดปัตตานี